E NA macawa sa oti e da wilika kina na nona tadu mai ki Viti na i ka tolu ni lakolako ka ra vodo mai e na waqa na Kaunitera. Sa koto oqori na i kuri ni talanoa.
Sa vakatoka me yacana o Ravouvou ni Burotu koya talega sa yacana o Rovarovaivalu. Ni sa tubu na gone me levu mai sa via vakatasosoko, sa mani caka e dua na waqa Latoka me vaka na i kato ni Bakanawa, sa bau waqa levu sa rauta e lewe 3, se 4 me vodo kina.
Ni kasonaki oti; sa lomai Ravouvou me ratou vakatasosoko kei na lewe tolu na luvedratou na Dau ni Soko.
Ni ratou sa vodo, sa donuya na gauna sa bula kina na cagi, ka ratou sa mani savu kalia sara yani; ka sa lewa toka na mua o Ravouvou, i cama o Matuku, i Mua la, me sa uli na waqa i Muala. Ni ratou yaco i vanua, eratou sa vakatoka na yanuyanu oya me yacana o Muala (Mua la) ka yacova na siga oqo. Oti sa qai lomai Kubunavanua me sa biu o Burotu, sa vakarewa na Kaunitera mera sa lako mai, ni sa yali o Ravouvou, ia ni ra soko tiko mai me qarai iratou, sa votu mai e dua na yanuyanu sa koto i Naivatoto. Sa lomadra me sa cavu na waqa me sa uli kina.
Ni ra yaco i Daveta era sa vakatoka me yacana o Daveta Tabu. A vanua era cabe kina, sa yacana o Muaicabe, na vanua era vola vanua kina sa yacana Naqumuivola, ia na koro era tara taumada sa yacana o Naisogotokalau, ka yaca ni yanuyanu o Totoya. Ni ra tiko dede vakalailai, eratou sa tawase na veitamani, o Kubunavanua sa tara na koro o Tovu me nona. Ia o ratou na luvena, eratou sa lai tiko i na yasa o Keteira. E muri, ratou sa tawase tale na gone. O Ravula kei Kolimatua eratou sa lako mai i Muala vei Ravouvou, ka ratou tiko kina. Ia sa tikoga mai Keteira o Delainauluvatu. Eratou sa yaco e muri me Kawa ni Tui na gone, ka Kawa ni Sau o tamadratou.
Ni ra sucu tale e muri eso na luvena, era gone, era sa cavuti ena yaca i tamadra, Me Kawa ni Sau.
Eda sa kila ena i tukutuku oqo, ni ratou sa yaco kece mai i Viti na waqa e tolu, era vodo mai kina noda qase me vakatawa na vanua. O ira na liu mai ena Rogovoka a lewena era tiko mai Naicobocobo, Vanualevu; ai karua na Kaunitoni, a lewena era tiko mai Nakauvadra, Vitilevu; ikatolu na Kaunitera, a lewena era tiko mai Totoya, yasayasa Muala. Qai muri mai e dua na waqa dauvoce yatu, erau ciri mai Toga ka kasa i ucui Suliyaga mai Beqa. O ira oqo ra vakatawa taumada na vanua o Viti.
Mo ni kila na turaga kei na marama, ni sa na tasere na itukutuku ena veivula me drodro yani e delai Viti na kawa tamata, o ni sa na qai kila kina nomuni dui kawa; kei na yaca ni nodai tutu dina vakavanua eda tu kina kei na yacana noda qase vu eda sa tubu maikina. Mo ni yavala mada ka sauma na i Tukutuku Vakalotu, de o bera, ka sega ni o kilai iko vinaka ena kawa o tu kina.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn